علمت “كود” من مصدر مطلع أن عناصر الشرطة القضائية بمراكش، طيحت فهاد يومين شبكة كبيرة ديال تبييض الأموال ومنهم أشخاص متهمين بتكوين عصابة ديال النصب والسرقة. حسب معلومات “كود” فإن عدد الأشخاص الذين تم توقيفهم، يبلغ 7 أشخاص، ضمنهم صراف معروف بمراكش، له علاقات نافذة مع “الملايرية” فالمدينة السياحية. قصة الشبكة الخطيرة، وفق معطيات “كود”، بدأت عندما تعرض مهاجر مغربي، قبل يومين، لعملية السرقة من أمام محل لصرف العملات، يمتلكه شخص صديق وشريك لملايري معروف فمراكش، هاد الملايري هو مول المطعم والملهى الليلي ملاك المشهور. وهاد الملايري سبق كتبنا عليه ف “كود” مجموعة من الخروقات فالبناء ودخل ف حروب ضد رجال اعمال اخرين. العصابة لي بغات تسرق المهاجر المغربي، ف مبلغ كبير بزاف، فشلت فالعملية بحيث أن المهاجر تمكن يلوح الصاكادو ديالو لداخل المحل، واتصل بالبوليس فيما بعد، لي تدخل ودار أبحاث. مور التحريات لي دار البوليس، كتاشفو بلي هاد العصابة ساكنة ف فيلا ف بريستيجيا، وتمت مداهمة الفيلا يوم الخميس 19 نونبر الجاري. المفاجأة أن البوليس لقاو الكاش ف الفيلا، والغريب واحد فيهم عندو ف الكونط 2 مليار و400 مليون سنتيم، فاش سولوه كيفاش درت ليهم، قاليهم صرفتهم ف مصرف حدا لاكار لي كيمتلكو نفس الشخص لي كان غادي يصرف للمهاجر المغرب. طبعا هاد الصراف تا هو معتقل لحد الآن. خيطو الشبكة بدأت تظهر، الديوانة دخلت على الخط، حسب مصادر “كود”، رؤوس كبيرة غادي طيح فهاد الشبكة. وهاد الملف حسب مصادر “كود” عندو ابعاد كبيرة وبلي الى مشا التحقيق في أبعد تحقيق وقال مصدر حقوقي بمراكش لـ”كود” :”الملايير كاضيع على خزينة الدولة وهادشي كيخرب الاقتصاد لذلك من السلطات الضرب من حديد على من يساهم في تخريب الاقتصاد”. دبا البحث باقي مستمر، تفاصيل مثيرة غادي ترجع ليها “كود”. طبعا للتأكد من تفاصيل مثيرة توصلنا بها ، ربطنا الاتصال بمصدر مسؤول، لكنه رفض الرد على اتصالاتنا. 
سكوب. شبكة كبيرة لتبييض الأموال طاحت فمراكش: خيوط الشبكة وصلت نافذين كبار منهم صراف معروف والديوانة دخلت على الخط